text:
предоставя съвети или да подпомага тази страна във връзка с производство пред арбитражния състав;
 б)
 „арбитър“ означава член на арбитражен състав, който е създаден по силата на член 177 от настоящото споразумение;
 в)
 „помощник“ означава лице, което в рамките на мандата на определен арбитър извършва проучвания или оказва съдействие на този арбитър при изпълнение на неговите функции;
 г)
 „страна ищец“ означава всяка една от страните, която е поискала създаването на арбитражен състав съгласно член 176 от настоящото споразумение;
 д)
 „страна ответник“ означава страната, за която се твърди, че нарушава разпоредбите, посочени в член 173 от настоящото споразумение;
 е)
 „арбитражен състав“ означава състав, сформиран съгласно член 177 от настоящото споразумение;
 ж)
 „представител на страна“ означава служител или лице, посочено от една от страните във връзка със спор съгласно настоящото споразумение;
 з)
 „ден“ означава един календарен ден;
 и)
 „работен ден“ означава ден, различен от официален празник, събота и неделя.
 2.
 Страните си поделят разноските, свързани с всички организационни въпроси, включително възнаграждението и разноските на арбитрите.
 Съобщения
 3.
 Другата страна се уведомява за искането за консултации и за искането за сформиране на арбитражен състав по електронен път, по факс, чрез препоръчана поща, по куриер или по друг начин за телекомуникационна връзка, позволяващ регистриране на изпращането.
 4.
 Всяка страна по спора и арбитражният състав предоставят всички документи, различни от искането за консултации и искането за сформиране на арбитражен състав, по електронна поща и факс, чрез препоръчана поща, по куриер или по друг начин за връзка, позволяващ регистриране на изпращането на другата страна и, когато е приложимо, на всеки от арбитрите. Освен ако се докаже обратното, електронното съобщение се счита за предадено в деня на изпращането му. Ако някой от подкрепящите документи е поверителен или прекалено голям, за да бъде изпратен по електронна поща, страната, изпращаща документа, може да предостави документа в друг електронен формат на другата страна и, когато е приложимо, на всеки от арбитрите в срок от един ден от получаването на електронното съобщение. В тези случаи страната, предаваща документа, уведомява по електронна поща другата страна и, когато е приложимо, всеки от арбитрите за изпращането на документа и посочва неговото съдържание.
 5.
 Всички съобщения се адресират съответно до Правителството на Република Казахстан и до Генерална дирекция„Търговия“ на Европейската комисия. В срок от 30 дни от започването на прилагането на дял III (Търговия и стопанска дейност) от настоящото споразумение страните обменят подробности за електронните съобщения съгласно правила 3 и 4 от настоящия процедурен правилник. Другата страна и арбитражният състав, когато е приложимо, се уведомяват незабавно за всяка промяна на адресите на електронна поща или във връзка с други електронни съобщения.
 6.
 Незначителните технически грешки, допуснати в искане, известие, писмено становище или всякакъв друг документ, свързан с производството пред арбитражния състав, могат да бъдат поправени чрез бързото представяне на нов документ, ясно посочващ съответните изменения.
 7.
 Ако крайната дата за предаването на документ е събота, неделя или официален празник за Европейския съюз и Република Казахстан, крайната дата за предаване е следващия работен ден. Когато документ е предаден на една от страните в ден, който е


text:
официален празник за тази страна, документът се счита за предаден на следващия работен ден. Датата на получаване на документ е същата дата като датата на предаването му.
 Начало на арбитражното производство
 8.
 а)
 Ако съгласно член 177 от настоящото споразумение или съгласно правило 19, правило 20 или правило 47 от настоящия процедурен правилник даден член на арбитражния състав се избира чрез теглене на жребий, тегленето на жребия се провежда по време и на място, избрани от страната ищец, които своевременно се съобщават на страната ответник. Страната ответник може да реши да присъства на тегленето на жребия, ако желае. Във всички случаи тегленето на жребия се провежда с участието на страната/страните, която/които присъства/т.
 б)
 Ако съгласно член 177 от настоящото споразумение или съгласно правило 19, правило 20 или правило 47 от настоящия процедурен правилник даден член на арбитражния състав се избира чрез теглене на жребий и Комитетът за сътрудничество има двама председатели, тегленето се извършва от двамата председатели или от техните представители или само от единия председател, ако другият председател или неговият представител не приеме да участва в тегленето на жребия.
 в)
 Страните уведомяват избраните арбитри за тяхното посочване.
 г)
 Арбитър, който е бил посочен в съответствие с процедурата, установена в член 177 от настоящото споразумение, потвърждава своята готовност да изпълнява функциите на член на арбитражния състав към Комитета за сътрудничество в срок от пет дни от датата, на която е бил уведомен за своето посочване.
 д)
 Ако страните по спора не са се споразумели за друго, те организират среща с арбитражния състав лично или чрез други средства за комуникация в срок от седем дни от сформирането на арбитражния състав. Страните и арбитражният състав разглеждат въпросите, които считат за уместни, включително възнагражденията и разноските, които трябва да бъдат платени на арбитрите. Възнагражденията и разноските съответстват на стандартите на СТО.
 9.
 а)
 Ако страните не са се споразумели за друго в срок от пет дни от датата на избиране на арбитрите, мандатът на арбитражния състав се състои в следното:
 „съобразно съответните разпоредби на споразумението, на които се позовават страните по спора, да разгледа въпроса, повдигнат в искането за сформиране на арбитражния състав, да се произнесе относно съвместимостта на въпросната мярка с разпоредбите, посочени в член 173 относно уреждането на спорове, и да представи доклад в съответствие с членове 180, 181, 182 и 195 от настоящото споразумение.“
 б)
 Страните трябва да уведомят арбитражния състав за мандата, за който са се споразумели, в срок от три дни от постигането на споразумение.
 Първоначални становища
 10.
 Страната ищец изпраща своето първоначално писмено становище не по-късно от 20 дни след датата на сформиране на арбитражния състав. Страната ответник представя своята писмена защита не по-късно от 20 дни след датата на получаване на първоначалното писмено становище.
 Работа на арбитражните състави
 11.
 Председателят на арбитражния състав ръководи всички негови заседания. Арбитражният състав може да оправомощи своя председател да взема административни и процедурни решения.
 12.
 Освен когато в глава 14 (Уреждане на спорове) от дял III (Търговия и стопанска дейност) от настоящото споразумение е предвидено друго, арбитражният състав може да

type: contracts

jurisdiction: EU


text:
осъществява дейността си по всякакъв начин, включително по телефон, факс или с компютърни връзки.
 13.
 Единствено арбитрите могат да участват в разискванията на арбитражния състав, но техните помощници могат да присъстват на разискванията, ако получат разрешение от състава.
 14.
 Изготвянето на всеки доклад е от изключителната компетентност на арбитражния състав и не трябва да бъде делегирано.
 15.
 Когато възникне процедурен въпрос, който не е обхванат от разпоредбите на глава 14 (Уреждане на спорове) от дял III (Търговия и стопанска дейност) от настоящото споразумение и приложения V—VII към настоящото споразумение, арбитражният състав, след като се консултира със страните, може да приеме подходяща процедура, съвместима с посочените разпоредби.
 16.
 Когато арбитражният състав прецени, че е необходимо да се променят приложимите при производството срокове, предвидени в глава 14 (Уреждане на спорове) от дял III (Търговия и стопанска дейност) от настоящото споразумение, или да се внесат корекции от процедурен или административен характер, той информира писмено страните за мотивите, налагащи промяната или корекцията, като посочва съответния срок или необходимата корекция.
 Замяна
 17.
 Ако в рамките на арбитражно производство по глава 14 (Уреждане на спорове) на дял III (Търговия и стопанска дейност) от настоящото споразумение някой арбитър не може да участва, оттегли се или трябва да бъде заменен, защото не спазва изискванията в кодекса за поведение, съдържащ се в приложение VI към настоящото споразумение,той се заменя в съответствие с член 177 от настоящото споразумение и с правило 8 от настоящия процедурен правилник.
 18.
 Когато някоя страна по спора прецени, че даден арбитър не спазва изискванията в кодекса за поведение, поради което той следва да бъде заменен, тази страна уведомява другата страна в срок от 15 дни от датата, на която е получила доказателства за обстоятелствата, свидетелстващи за съществено нарушение на кодекса за поведение от страна на арбитъра.
 19.
 Когато някоя страна по спора счита, че даден арбитър, който не е председателят, не спазва изискванията в кодекса за поведение, страните по спора се консултират и, ако се споразумеят за необходимостта от замяна на арбитъра, избират нов арбитър в съответствие с член 177 от настоящото споразумение и с правило 8 от настоящия процедурен правилник.
 Ако страните по спора не постигнат съгласие относно необходимостта от замяна на арбитъра, всяка от страните по спора може да поиска въпросът да бъде отнесен до председателя на арбитражния състав, който взема окончателно решение.
 Ако в резултат на такова искане председателят установи, че арбитърът не спазва изискванията в кодекса за поведение, новият арбитър се избира в съответствие с член 177 от настоящото споразумение и с правило 8 от настоящия процедурен правилник.
 20.
 Когато някоя страна счита, че председателят на арбитражния състав не спазва изискванията на кодекса за поведение, страните се консултират и, ако се споразумеят за необходимостта от замяна на председателя, избират нов председател в съответствие с член 177 от настоящото споразумение и с правило 8 от настоящия правилник.
 Ако страните не постигнат споразумение за необходимостта от замяна на председателя, която и да е страна може да поиска въпросът да бъде отнесен до един от останалите членове сред лицата от подсписъка с председатели, посочен


text:
в член 196, параграф 1 от настоящото споразумение. Неговото име се изтегля чрез жребий от председателя на Комитета за сътрудничество или от представителя на председателя. Решението на така избраното лице относно необходимостта от замяна на председателя е окончателно.
 Ако така избраното лице реши, че първоначалният председател не спазва изискванията в кодекса за поведение, той избира чрез жребий нов председател сред останалите лица от подсписъка с председатели, посочен в член 196, параграф 1 от настоящото споразумение. Изборът на нов председател се извършва в срок от пет дни от датата на решението, посочено в настоящия параграф.
 21.
 Производството пред арбитражния състав се спира за времето, през което се провеждат процедурите, предвидени в правила 18, 19 и 20 от настоящия процедурен правилник.
 Заседания
 22.
 Председателят на арбитражния състав определя датата и часа на заседанието, след като се консултира със страните по спора и другите членове на арбитражния състав, и ги потвърждава писмено на страните по спора. Тази информация се предоставя също така и на обществеността от страната, която отговаря за административната организация на производството, освен ако заседанието е при закрити врата. Арбитражният състав може да реши да не насрочи такова заседание, освен ако една от страните възрази срещу това.
 23.
 Ако страните не са се споразумели за друго, заседанието се провежда в Брюксел, когато страната ищец е Република Казахстан, и в Астана — когато страната ищец е Европейският съюз.
 24.
 Арбитражният състав може да насрочи допълнителни заседания, ако страните се договорят за това.
 25.
 Всички арбитри присъстват от началото до края на всяко едно заседание.
 26.
 Следните лица могат да присъстват на заседанията, независимо дали те се провеждат при открити или закрити врата:
 а)
 представителите на страните по спора;
 б)
 съветниците на страните по спора;
 в)
 членовете на административния персонал, устните преводачи, писмените преводачи и съдебните стенографи (протоколчици); и
 г)
 помощниците на арбитрите.
 Единствено представителите и съветниците на страните по спора имат право да вземат думата пред арбитражния състав.
 27.
 Най-късно пет дни преди датата на заседанието всяка от страните по спора предоставя на арбитражния състав списък с имената на лицата, които ще пледират или ще представят изложения от нейно име по време на заседанието, както и на другите представители или съветници, които ще присъстват на заседанието.
 28.
 Арбитражният състав провежда заседанието по посочения по-долу начин, като осигурява на страната ищец и на страната ответник еднакво процесуално време:
 Първоначални доводи
 а)
 доводи на страната ищец;
 б)
 доводи на страната ответник.
 Възражения
 а)
 доводи на страната ищец;
 б)
 реплика на страната ответник.
 29.
 Арбитражният състав може да отправя директни въпроси към всяка от страните по спора във всеки един момент от заседанието.
 30.
 Арбитражният състав предприема необходимото за съставянето на протокол от всяко заседание и възможно най-бързото му изпращане на страните по спора. Страните по спора могат да направят коментари по протокола и арбитражният състав може да вземе под внимание тези коментари.
 31.
 Всяка от страните по спора може да представи допълнително писмено становище по всеки един от въпросите, повдигнати по време на заседанието, в срок от десет дни от датата на заседанието.
 Писмени


text:
въпроси
 32.
 Арбитражният състав има право във всеки момент на производството да отправя писмено въпроси към едната или към двете страни по спора. Всяка страна по спора получава копие от всеки въпрос, поставен от арбитражния състав.
 33.
 Всяка от страните по спора представя на другата страна по спора копие от своя писмен отговор на въпросите на арбитражния състав. На всяка от страните по спора се предоставя възможност да направи писмени коментари по отговора на другата страна, които се представят в срок от пет дни от датата на получаването на такъв отговор.
 Поверителност
 34.
 Всяка страна по спора и нейните съветници третират като поверителна всяка информация, предоставена на арбитражния състав от другата страна по спора и определена като такава от тази страна. Когато страна по спора предоставя на арбитражния състав поверителна версия на своите писмени становища, тя предоставя също така, по искане на другата страна и не по-късно от 15 дни след датата на искането или на становището, която от двете е по-късна, неповерително резюме на информацията, която се съдържа в нейните становища и която може да бъде оповестена публично, както и обяснение на това защо неоповестената информация е поверителна. Никоя разпоредба на настоящия процедурен правилник не възпрепятства някоя от страните по спора да оповести публично своята собствена позиция, в случай че при позоваване на предоставена от другата страна информация не оповестява информация, определена от последната като поверителна.
 Арбитражният състав заседава при закрити врата, когато становището и доводите на някоя от страните съдържат поверителна информация. Страните по спора и техните съветници са длъжни да спазват поверителния характер на информацията, представена по време на заседанията на арбитражния състав, когато заседанията се провеждат при закрити врати.
 Неповерителна версия на доклада на арбитражния състав
 35.
 Ако докладът на арбитражния състав съдържа информация, определена от една от страните като поверителна, арбитражният състав изготвя неповерителна версия на този доклад. На страните по спора се предоставя възможност да правят коментари по неповерителната версия и арбитражният състав взема техните коментари под внимание, когато изготвя окончателната неповерителна версия на доклада си.
 Контакти ex parte
 36.
 Арбитражният състав се въздържа от срещи или контакти с която и да било от страните в отсъствие на другата страна.
 37.
 Никой член на арбитражния състав няма право да обсъжда който и да било аспект на предмета на производството с която и да било от страните или с двете страни по спора в отсъствие на другите арбитри.
 Становища аmicus curiae
 38.
 Ако страните не са се споразумели за друго в срок от три дни след сформирането на арбитражния състав, последният може да получава непоискани от него писмени становища на физически или юридически лица, установени на територията на страна по спора, които са независими от правителствата на страните по спора, ако те са изготвени до десет дни след сформирането на арбитражния състав, кратки са и в никакъв случай не надвишават 15 печатни страници с двойна разредка между редовете и се отнасят пряко до фактическата или правната страна на въпроса, разглеждан от арбитражния състав.
 39.
 Становището включва описание на физическото или юридическото лице, което го представя,


text:
включително гражданството му или мястото му на установяване, естеството на неговите дейности, правния му статус, общите цели и източника му на финансиране, и посочва точно интереса на това лице в арбитражното производство. То трябва да бъде изготвено на езиците, избрани от страните по спора в съответствие с правила 42 и 43 от настоящия процедурен правилник.
 40.
 Арбитражният състав изброява в своя доклад всички постъпили при него становища, които съответстват на правила 38 и 39 от настоящия процедурен правилник. От него не се изисква да разглежда в своя доклад доводите, изложени в тези становища. Страните по спора се уведомяват за всяко от тези становища с цел да представят своите коментари. Коментарите на страните по спора се представят в срок от десет дни от датата на получаване на становището и всички коментари се вземат под внимание от арбитражния състав.
 Неотложни случаи
 41.
 При неотложните случаи, посочени в глава 14 (Уреждане на спорове) от дял III (Търговия и стопанска дейност) от настоящото споразумение, арбитражният състав изменя, когато е целесъобразнои след консултация със страните по спора, посочените в настоящия процедурен правилник срокове и уведомява страните за тези изменения.
 Писмени и устни преводи
 42.
 По време на консултациите, посочени в член 174 от настоящото споразумение, и не по-късно от заседанието, посочено в правило 8, буква д) от настоящия процедурен правилник, страните по спора полагат усилия, за да се споразумеят относно общ работен език за производството пред арбитражния състав.
 43.
 Ако страните по спора не успеят да се споразумеят относно общ работен език, всяка страна изготвя писмените си становища на избрания от нея език. В такъв случай тази страна осигурява превод на езика, избран от другата страна, освен ако становищата са написани на някой от работните езици на СТО. Страната ответник осигурява устен превод на устните изложения на езиците, избрани от страните по спора.
 44.
 Докладите на арбитражния състав се изготвят на езика или езиците, избран/и от страните по спора.
 45.
 Всяка от страните по спора може да представи коментарите си по точността на всеки писмен превод на документ, изготвен съгласно настоящия процедурен правилник.
 46.
 Всяка страна заплаща разноските по превода на писмените си становища. Всички разноски за писмен превод на доклада на арбитражния състав се поделят поравно между страните по спора.
 Други процедури
 47.
 Настоящият процедурен правилник се прилага и при процедурите съгласно член 174, член 184, параграф 2, член 185, параграф 2, член 186, параграф 3 и член 187, параграф 2 от настоящото споразумение. При все това сроковете, посочени в настоящия процедурен правилник, се изменят от арбитражния състав съобразно специалните срокове, предвидени за приемането на доклад от арбитражния състав при тези други процедури.
 ПРИЛОЖЕНИЕ VI
 КОДЕКС ЗА ПОВЕДЕНИЕ НА ЧЛЕНОВЕТЕ НА АРБИТРАЖНИТЕ СЪСТАВИ И МЕДИАТОРИТЕ ПО ГЛАВА 14 (УРЕЖДАНЕ НА СПОРОВЕ) ОТ ДЯЛ III (ТЪРГОВИЯ И СТОПАНСКА ДЕЙНОСТ)
 Определения
 1.
 В настоящия кодекс за поведение:
 а)
 „арбитър“ означава член на арбитражен състав, който е реално сформиран съгласно член 177 от настоящото споразумение;
 б)
 „кандидат“ означава лице, чието име фигурира в списъка на арбитрите, посочен в член 196 от настоящото споразумение, и чиято кандидатура за


text:
член на арбитражния състав се разглежда по реда на член 177 от настоящото споразумение;
 в)
 „помощник“ означава лице, което в рамките на мандата на определен арбитър извършва проучвания или оказва съдействие на арбитъра при изпълнение на неговите функции;
 г)
 „производство“, освен ако е предвидено друго, означава производство пред арбитражен състав съгласно глава 14 (Уреждане на спорове) на дял III (Търговия и стопанска дейност) от настоящото споразумение;
 д)
 „персонал“, по отношение на арбитър, означава лицата, които са под ръководството и контрола на съответния арбитър, с изключение на помощниците;
 е)
 „медиатор“ означава лице, което провежда процедура по медиация в съответствие с приложение VII към настоящото споразумение.
 Отговорности в рамките на процеса
 2.
 Кандидатите и арбитрите са длъжни да избягват всяко явно и привидно нарушаване на деонтологичните норми, да бъдат независими и безпристрастни, да избягват всеки пряк или косвен конфликт на интереси и да съблюдават строги норми на поведение, за да се гарантират почтеността и безпристрастността в рамките на механизма за уреждане на спорове. Бившите арбитри спазват задълженията, определени в правила 15, 16, 17 и 18 от настоящия кодекс за поведение.
 Задължение за деклариране
 3.
 Преди потвърждаването на избора му за арбитър съгласно глава 14 (Уреждане на спорове) на дял III (Търговия и стопанска дейност) от настоящото споразумение, кандидатът е длъжен да декларира наличието на евентуален интерес, връзки или други обстоятелства, които биха могли да повлияят на неговата независимост или безпристрастност, или които биха могли логично да създадат впечатление за нарушаване на деонтологичните норми или за пристрастност по време на производството. За тази цел кандидатът е длъжен да полага всички разумни усилия, за да се информира за съществуването на такива интереси, връзки и обстоятелства.
 4.
 Кандидатите или арбитрите сезират писмено единствено Комитета за сътрудничество с информация за действително извършени или потенциални нарушения на настоящия кодекс за поведение, за да бъдат разгледани от страните.
 5.
 След като бъде избран, всеки арбитър е длъжен да продължи да полага всички разумни усилия, за да се информира за посочените в правило 3 от настоящия кодекс за поведение интереси, връзки или обстоятелства и да ги декларира. Задължението за деклариране е постоянно и изисква от всеки арбитър да декларира съществуването на всякакви интереси, връзки или обстоятелства, които могат да възникнат на всеки етап от производството. Арбитърът декларира тези интереси, връзки или обстоятелства, като ги съобщава писмено на Комитета за сътрудничество, за да бъдат разгледани от страните.
 Задължения на арбитрите
 6.
 След потвърждаването на неговия избор всеки арбитър изпълнява съвестно и своевременно задълженията си по време на производството по справедлив начин и със старание.
 7.
 Всеки арбитър разглежда единствено въпросите, които са повдигнати по време на производството и са от значение за изготвянето на доклад на арбитражния състав, и не може да делегира това правомощие на друго лице.
 8.
 Всеки арбитър предприема всички подходящи мерки, за да се увери, че неговият помощник и персонал са запознати със съдържанието на правила 2, 3, 4, 5, 16, 17 и 18 от настоящия кодекс за поведение и спазват техните изисквания.
 9.
 Никой арбитър няма право да установява контакти ex parte, свързани с производството.


text:
Независимост и безпристрастност на арбитрите
 10.
 Всеки арбитър е независим и безпристрастен, избягва създаването на впечатление за нарушаване на деонтологичните норми или за пристрастност и не се влияе от личен интерес, от оказван външен натиск, от съображения от политически характер, от обществен протест, от лоялност към някоя от страните или от страх от критика.
 11.
 Никой арбитър няма право пряко или косвено да поема задължения или да приема облаги под каквато и да било форма, което по някакъв начин би възпрепятствало или би създало впечатление за възпрепятстване на надлежното изпълнение на неговите задължения.
 12.
 Никой арбитър няма право да използва своето положение в арбитражния състав, за да обслужва лични или частни интереси. Всеки арбитър се въздържа от действия, които могат да създадат впечатление, че други лица могат да му окажат влияние.
 13.
 Никой арбитър не позволява поведението или преценката му да бъдат повлияни от връзки или отговорности от финансов, търговски, професионален, личен или обществен характер.
 14.
 Всеки арбитър трябва да се въздържа от установяване на каквито и да било връзки или придобиване на всякакви финансови облаги, които биха могли да повлияят на неговата безпристрастност или които биха могли логично да създадат впечатление за нарушаване на деонтологичните норми или за пристрастност.
 Задължения на бившите арбитри
 15.
 Всички бивши арбитри трябва да се въздържат от действия, които могат да създадат впечатление за проявена пристрастност при изпълнение на задълженията им или за извлечена изгода от решението или доклада на арбитражния състав.
 Поверителност
 16.
 Никой настоящ или бивш арбитър не разкрива или използва в нито един момент непублична информация, свързана с конкретно производство или станала му известна по време на конкретно производство, освен за целите на същото това производство, и в никой случай не разкрива или използва тази информация за своя собствена изгода или за изгода на други лица или с цел да засегне неблагоприятно интересите на други лица.
 17.
 Никой арбитър не разгласява доклада на арбитражния състав или части от него преди неговото публикуване в съответствие с глава 14 (Уреждане на спорове) от дял III (Търговия и стопанска дейност) от настоящото споразумение.
 18.
 Никой настоящ или бивш арбитър не разкрива в нито един момент съдържанието на обсъжданите от арбитражния състав въпроси или мнението на който и да било от арбитрите.
 Разноски
 19.
 Всеки арбитър води архив и представя окончателен отчет за времето, посветено на процедурата, и за своите разноски, както и за времето и разноските на своя помощник и персонал.
 Медиатори
 20.
 Нормите, описани в настоящия кодекс за поведение и приложими по отношение на настоящите или бившите арбитри, се прилагат mutatis mutandis по отношение на медиаторите.
 ПРИЛОЖЕНИЕ VII
 МЕХАНИЗЪМ ЗА МЕДИАЦИЯ ПО ГЛАВА 14 (УРЕЖДАНЕ НА СПОРОВЕ) ОТ ДЯЛ III (ТЪРГОВИЯ И СТОПАНСКА ДЕЙНОСТ)
 Член 1
 Цел
 Целта на настоящото приложение е да улесни постигането на решение по взаимно съгласие посредством цялостна и бърза процедура с помощта на медиатор.
 Раздел А
 Процедура по механизма за медиация
 Член 2
 Искане за информация
 1. Преди започването на процедурата по медиация всяка страна може да отправи по всяко време писмено искане за информация относно мярка, която


text:
засяга неблагоприятно търговията или инвестициите между страните. Страната, до която е отправено такова искане, представя писмен отговор в срок от 20 дни от получаването на искането, в който се съдържат коментарите ѝ по информацията, съдържаща се в искането.
 2. Когато отговарящата страна счита, че няма да може да представи отговор в срок от 20 дни от получаването на искането, тя съобщава на отправилата искането страна причините за забавянето, както и прогноза за най-краткия срок, в който ще може да предостави отговор.
 Член 3
 Започване на процедурата
 1. Всяка от страните може по всяко време да поиска страните да започнат процедура по медиация чрез отправяне на искане към другата страна в писмена форма. Искането е достатъчно подробно, така че да представя ясно опасенията на отправящата искането страна и да:
 а)
 посочва конкретната спорна мярка;
 б)
 посочва предполагаемото неблагоприятни последици, които отправящата искането страна смята, че мярката оказва или ще окаже върху търговията или инвестициите между страните; и
 в)
 обяснява по какъв начин според отправящата искането страна тези последици са свързани с мярката.
 2. Процедурата по медиация може да бъде започната единствено по взаимно съгласие на страните. Страната, към която е отправено искане съгласно параграф 1, разглежда добронамерено искането и отговаря в писмена форма на страната, отправила искането, дали го приема или отхвърля в срок от десет дни от неговото получаване.
 Член 4
 Избор на медиатор
 1. Страните се стремят да постигнат съгласие относно избора на медиатор в срок от 15 дни от получаването на приемането, посочено в член 3, параграф 2 от настоящото приложение.
 2. В случай че страните не могат да се споразумеят за избора на медиатор в срока, посочен в параграф 1 от настоящия член, всяка от страните може да поиска от председателя на Комитета за сътрудничество или неговия представител да избере медиатор чрез теглене на жребий от списъка, изготвен съгласно член 196, параграф 1 от настоящото споразумение. За избора чрез теглене на жребий се канят със своевременно предизвестие представители и на двете страни. Във всички случаи тегленето на жребий се провежда с участието на страната/страните, която/които присъства/т.
 3. Председателят на Комитета за сътрудничество или неговият представител избира медиатора в срок от пет дни от искането, отправено по параграф 2.
 4. Ако списъкът по член 196, параграф 1 от настоящото споразумение не е съставен към момента на подаване на искане по член 3 от настоящото приложение, медиаторът се избира чрез теглене на жребий измежду лицата, които са били официално предложени от едната или и от двете страни.
 5. Медиаторът не е гражданин на нито една от страните, освен ако страните се споразумеят за друго.
 6. Медиаторът помага на страните по безпристрастен и прозрачен начин да получат яснота относно мярката и възможните ѝ последици върху търговията, както и да постигнат решение по взаимно съгласие.
 7. Кодексът за поведение на членовете на арбитражните състави и медиаторите, предвиден в приложение VI към настоящото споразумение, се прилага mutatis mutandis за медиаторите.
 8. Правила 3—7 (Съобщения) и правила 42—46 (Писмен и устен превод) от процедурния правилник относно арбитражното производство, предвиден в приложение V към


text:
настоящото споразумение, се прилагат mutatis mutandis.
 Член 5
 Правила на процедурата по медиация
 1. В срок от десет дни от посочването на медиатор страната, поискала медиация, представя на медиатора и на другата страна подробно описание на своите опасения в писмена форма, по-специално на действието на спорната мярка и нейното въздействие върху търговията. В срок от 20 дни след датата на получаване на това описание другата страна може да представи в писмена форма своите коментари по отношение на описанието. Всяка от страните може да включи в своето описание или коментари всякаква информация, която счита за целесъобразна.
 2. Медиаторът може да реши кой е най-подходящият начин за изясняване на въпросната мярка и нейните възможни последици върху търговията. По-специално медиаторът може да организира срещи между страните, да се консултира с тях заедно или поотделно, да потърси помощ от съответните експерти и заинтересовани лица или да се консултира с тях, както и да предоставя всякаква допълнителна подкрепа по искане на страните. Преди обаче да потърси помощ от съответните експерти и заинтересовани лица или да се консултира с тях, медиаторът се консултира със страните.
 3. Медиаторът не дава съвети или коментари относно съвместимостта на спорната мярка с настоящото споразумение. Той може да предлага становища и възможни решения, които да бъдат разгледани от страните. Страните могат да приемат или да отхвърлят предложеното решение или да се договорят за различно решение.
 4. Процедурата по медиация се провежда на територията на страната, към която е отправено искането, или по взаимно съгласие — на друго място или по друг начин.
 5. Страните полагат усилия да стигнат до решение по взаимно съгласие в срок от 60 дни от посочването на медиатора. До достигане на окончателното споразумение страните могат да вземат под внимание евентуални временни решения.
 6. Решението по взаимно съгласие или временното решение може да бъде прието чрез решение на Комитета за сътрудничество. Решенията по взаимно съгласие се правят обществено достояние. Публично разгласеният вариант не може да съдържа информация, която някоя от страните е посочила като поверителна.
 7. По искане на страните медиаторът предава на страните проект на фактически доклад, в който се обобщават (i) спорната мярка; (ii) следваните процедури; и (iii) всички решения по взаимно съгласие, които са били постигнати, включително евентуални временни решения. Медиаторът дава на страните 15 дни за коментари по проекта на фактическия доклад. След като разгледа коментарите, предоставени от страните в указания срок, медиаторът им представя в срок от 15 дни окончателен фактически доклад. Фактическият доклад не съдържа тълкувания на настоящото споразумение.
 8. Процедурата се прекратява:
 а)
 с приемането на решение по взаимно съгласие от страните — на датата на неговото приемане;
 б)
 по взаимно съгласие между страните на който и да е етап от процедурата — на датата на постигане на такова съгласие;
 в)
 с писмена декларация на медиатора след консултация със страните, че по-нататъшните усилия за осъществяване на медиация биха били безрезултатни — на датата на тази декларация; или
 г)
 с писмена декларация на една от страните след разглеждане на възможностите за решение по взаимно съгласие в рамките на процедурата по медиация и


text:
след като бъдат взети предвид съветите и предложените от медиатора решения — на датата на тази декларация.
 Раздел Б
 Изпълнение
 Член 6
 Изпълнение на решението по взаимно съгласие
 1. Когато страните са постигнали съгласие относно определено решение, всяка от тях предприема мерките, необходими за изпълнението на решението по взаимно съгласие в уговорения за това срок.
 2. Изпълняващата страна уведомява писмено другата страна за всички предприети стъпки или мерки за изпълнението на решението по взаимно съгласие.
 Раздел В
 Общи разпоредби
 Член 7
 Поверителност и отношение към уреждането на спора
 1. Освен ако страните се споразумеят за друго и без да се засяга член 5, параграф 6 от настоящото приложение, всички етапи на процедурата, включително всички съвети или предложени решения, са поверителни. Всяка страна обаче може да направи обществено достояние факта, че е в ход процедура по медиация.
 2. Процедурата по медиация не засяга правата и задълженията на страните съгласно глава 14 (Уреждане на спорове) на дял III (Търговия и стопанска дейност) от настоящото споразумение или на всяко друго споразумение.
 3. Не се изискват консултации съгласно глава 14 (Уреждане на спорове) на дял III (Търговия и стопанска дейност) от настоящото споразумение преди започване на процедурата по медиация. От страните обаче се очаква да изчерпят останалите възможности, предвидени в разпоредбите за сътрудничество или консултация на настоящото споразумение, преди да започнат процедурата по медиация.
 4. В други процедури по уреждане на спорове съгласно настоящото споразумение или всяко друго споразумение никоя от страните не може да се позовава на или да представя като доказателство, нито пък съставът може да взема под внимание:
 а)
 позициите, възприети от другата страна в хода на процедурата по медиация, или информацията, събрана съгласно член 5, параграф 2 от настоящото приложение;
 б)
 факта, че другата страна е изразила желание да приеме решение относно мярка — предмет на медиацията; или
 в)
 съветите или предложенията на медиатора.
 5. Никой медиатор не може да изпълнява функция като член на арбитражен състав в производство за уреждане на спорове съгласно настоящото споразумение или съгласно Споразумението за СТО, което се отнася за същия въпрос, по който той е бил медиатор.
 Член 8
 Срокове
 Всички срокове, посочени в настоящото приложение, могат да бъдат удължени по взаимно съгласие между страните.
 Член 9
 Разноски
 1. Всяка от страните заплаща собствените си разноски, свързани с участието ѝ в процедурата по медиация.
 2. Страните си поделят по равно разноските, свързани с всички организационни въпроси, включително възнаграждението и разноските на медиатора. Възнаграждението на медиатора е в съответствие с възнаграждението, предвидено за председателя на арбитражен състав в съответствие с правило 8, буква д) от процедурния правилник, съдържащ се в приложение V към настоящото споразумение.
 ПРОТОКОЛ
 относно административната взаимопомощ по митнически въпроси
 Член 1
 Определения
 За целите на настоящия протокол:
 а)
 „митническо законодателство“ означава всички законови или подзаконови разпоредби, приложими на териториите на страните, които уреждат вноса, износа и транзита на стоки и тяхното поставяне под всякакъв друг митнически режим или процедура, включително мерките за забрана, ограничение и контрол;
 б)
 „запитващ орган“ означава компетентен административен орган, който отправя искане за помощ съгласно настоящия протокол и


text:
който е бил определен от някоя от страните за конкретната цел;
 в)
 „запитан орган“ означава компетентен административен орган, който получава искане за помощ съгласно настоящия протокол и който е бил определен от някоя от страните за конкретната цел;
 г)
 „лични данни“ означава всяка информация, отнасяща се до физическо лице, чиято самоличност е установена или може да бъде установена;
 д)
 „операция в нарушение на митническото законодателство“ означава всяко нарушение или опит за нарушение на митническото законодателство.
 Член 2
 Приложно поле
 1. Страните си оказват взаимопомощ в областите от своята компетентност по начина и при условията, определени в настоящия протокол, за да гарантират правилното прилагане на своето митническо законодателство чрез предотвратяване, разследване и борба с операциите в нарушение на това законодателство.
 2. Помощта по митническите въпроси, предвидена в настоящия протокол, се отнася до всеки административен орган на страните, от чиято компетентност е прилагането на настоящия протокол. Тя не засяга правилата, които уреждат взаимопомощта по наказателноправни въпроси. Освен това тя не обхваща обмена на информация, получена при упражнявани правомощия по искане на съдебен орган, освен ако съобщаването на тази информация е разрешено от този орган.
 3. Помощта по въпроси, свързани със събирането на мита, данъци или глоби, не влиза в приложното поле на настоящия протокол.
 Член 3
 Помощ при отправено искане
 1. По искане на запитващия орган запитаният орган му предоставя цялата относима информация, която да му позволи да следи за правилното прилагане на митническото законодателство, включително информация относно констатирани или планирани дейности, които представляват или могат да представляват операции в нарушение на митническото законодателство.
 2. По искане на запитващия орган запитаният орган го информира за:
 а)
 обстоятелствата (факти и условия), при които стоките са изнесени от територията на една от страните и са внесени на територията на другата страна, като при необходимост се уточнява приложеният по отношение на стоките митнически режим;
 б)
 обстоятелствата (факти и условия), при които стоките са внесени на територията на една от страните и са изнесени от територията на другата страна, като при необходимост се уточнява приложеният по отношение на стоките митнически режим;
 3. По искане на запитващия орган запитаният орган предприема необходимите стъпки в рамките на приложимите към него законови или подзаконови разпоредби, за да гарантира упражняването на специален надзор върху:
 а)
 физически или юридически лица, за които са налице основателни причини да се счита, че участват или са участвали в операции в нарушение на митническото законодателство;
 б)
 места, където са складирани стоки, за които са налице основателни причини да се счита, че са предназначени за използване при операции в нарушение на митническото законодателство;
 в)
 стоки, които са транспортирани или предназначени за транспортиране, за които са налице основателни причини да се счита, че са предназначени за използване при операции в нарушение на митническото законодателство;
 г)
 транспортни средства, превозващи стоки, за които са налице основателни причини да се счита, че са предназначени за използване при операции в нарушение на митническото законодателство.
 Член 4
 Помощ без отправено искане
 Страните си оказват взаимопомощ по своя собствена инициатива и в съответствие със своите законови или подзаконови разпоредби, ако считат това за


text:
необходимо за правилното прилагане на митническото законодателство, и по-специално чрез предоставяне на информация относно:
 а)
 дейности, които са операции в нарушение на митническото законодателство или изглежда, че са такива, и които могат да бъдат от интерес за другата страна;
 б)
 нови средства или методи, използвани за извършване на операции в нарушение на митническото законодателство;
 в)
 стоки, за които е известно, че са предмет на операции в нарушение на митническото законодателство;
 г)
 физически или юридически лица, за които са налице основателни причини да се счита, че участват или са участвали в операции в нарушение на митническото законодателство;
 д)
 транспортни средства, по отношение на които са налице основателни причини да се счита, че са били използвани, използват се или могат да бъдат използвани при операции в нарушение на митническото законодателство.
 Член 5
 Предоставяне и уведомяване
 По искане на запитващия орган запитаният орган предприема всички необходими мерки в съответствие с приложимите към него законови или подзаконови разпоредби, за да връчи на адресати, които пребивават или са установени на територията на запитания орган, всякакви документи или уведомления за всякакви решения, които произхождат от запитващия орган и попадат в приложното поле на настоящия протокол.
 Исканията за предоставяне на документи или за уведомяване за решения се изготвят в писмена форма на официален език на запитания орган или на език, приемлив за този орган.
 Член 6
 Форма и съдържание на исканията за помощ
 1. Исканията в съответствие с настоящия протокол се отправят в писмен вид. Те се придружават от документите, необходими за изпълнение на искането. Когато неотложни обстоятелства го налагат, могат да се приемат и устни искания, които обаче трябва да бъдат незабавно потвърдени писмено.
 2. Исканията по параграф 1 съдържат следната информация:
 а)
 наименованието на запитващия орган;
 б)
 предмета на искането и основанието за отправянето му;
 в)
 исканата мярка;
 г)
 законовите или подзаконовите разпоредби и други свързани правни елементи;
 д)
 възможно най-точни и пълни сведения за физическите или юридическите лица, които са обект на проверките;
 е)
 обобщение на съответните факти и на вече проведените проверки;
 ж)
 всяка друга подходяща информация, необходима за изпълнението на искането.
 3. Исканията се изготвят на официален език на запитания орган или на език, който е приемлив за този орган. Това изискване не се прилага за документите, които придружават искането по параграф 1.
 4. Ако дадено искане не отговаря на изложените в параграфи 1 — 3 формални изисквания, може да бъде поискано то да бъде поправено или допълнено; междувременно могат да бъдат предприети обезпечителни мерки.
 Член 7
 Изпълнение на исканията
 1. За да изпълни дадено искане за помощ, запитаният орган пристъпва към действия в рамките на своите правомощия и налични ресурси, както би действал сам или по искане на други органи на своята страна, като предоставя вече притежавана от него информация или провежда или възлага провеждането на подходящи проверки. Тази разпоредба се прилага също така за всеки друг орган, до когото е било отнесено искането за помощ от запитания орган, когато последният не може да извърши сам необходимите действия.
 2. Исканията за помощ се изпълняват в съответствие със законовите или подзаконовите разпоредби


text:
на запитаната страна. В случай че искането не може да бъде изпълнено, страната, отправила искането, се уведомява незабавно за това.
 3. Със съгласието на другата страна и при определени от нея условия надлежно оправомощени служители на някоя от страните могат да събират на място в запитания орган или във всеки друг засегнат орган в съответствие с параграф 1 информация във връзка с дейности, които са операции в нарушение на митническото законодателство или е възможно да са такива операции, от която информация запитващият орган се нуждае за целите на настоящия протокол.
 4. Със съгласието на другата страна и при определени от нея условия надлежно оправомощени служители на съответната страна могат да участват в проверките, провеждани на територията на другата страна.
 Член 8
 Форма на предоставяне на информация
 1. Запитаният орган предоставя на запитващия орган резултатите от проверките в писмен вид заедно със съответните документи, заверени копия или други материали.
 2. Тази информация може да бъде в електронна форма.
 3. Оригиналите на документите се изпращат единствено при поискване в случаите, когато заверените копия са недостатъчни. Тези оригинали се връщат при първа възможност.
 Член 9
 Изключения от задължението за оказване на помощ
 1. Оказването на помощ може да бъде отказано или да бъде обвързано с изпълнението на определени условия или изисквания, в случаите когато някоя от страните по споразумението е на мнение, че помощта по настоящия протокол:
 а)
 може да накърни суверенитета на Република Казахстан или на държава — членка на Европейския съюз, от която е поискано да окаже помощ по настоящия протокол; или
 б)
 може да засегне обществения ред, сигурността или други съществени интереси, по-специално в случаите, посочени в член 10, параграф 2 от настоящия протокол; или
 в)
 би нарушила промишлена, търговска или професионална тайна.
 2. Оказването на помощ може да бъде отложено от запитания орган на основание на това, че тя би попречила на провеждано разследване, наказателно преследване или съдебно производство. В такъв случай запитаният орган се консултира със запитващия орган, за да прецени дали помощта може да бъде предоставена в съответствие с реда или условията, изисквани от запитания орган.
 3. Ако запитващият орган изисква помощ, която самият той не би могъл да предостави, в случай че му бъде поискана, в своето искане той обръща внимание на този факт. В такива случаи се оставя на преценката на запитания орган да вземе решение как да отговори на такова искане.
 4. В случаите по параграфи 1 и 2 решението на запитания орган и мотивите за него трябва да бъдат съобщени незабавно на запитващия орган.
 Член 10
 Обмен на информация и поверителност
 1. Всяка информация, съобщена под каквато и да било форма в съответствие с настоящия протокол, е поверителна или с ограничен достъп, в зависимост от приложимите във всяка от страните правила. Тя влиза в обхвата на задължението за опазване на служебна тайна и се ползва от защитата, на която подлежи подобна информация съгласно съответното законодателство на страната, която я е получила, както и съгласно съответните разпоредби, които се прилагат по отношение на институциите на Европейския съюз.
 2. Лични данни могат да бъдат обменяни


text:
само когато страната, която може да ги получи, се задължи да им осигури защита, считана за подходяща от страната, която може да ги предостави.
 3. Използването на информацията, получена на основание на настоящия протокол, при административни процедури или съдебни производства, образувани по отношение на операции в нарушение на митническото законодателство, се счита за използване за целите на настоящия протокол. Поради това в своите протоколи за доказателства, заключения и свидетелски показания, както и в рамките на производства и обвинения, повдигнати пред съдилищата, страните могат да използват като доказателство получената информация и проучените документи в съответствие с разпоредбите на настоящия протокол. Компетентният орган, който е предоставил тази информация или е дал достъп до тези документи, бива уведомен за това използване.
 4. Получената по настоящия протокол информация се използва само за целите, посочени в протокола. Когато някоя от страните желае да използва тази информация за други цели, тя трябва да получи предварителното писмено съгласие на органа, който я е предоставил. В такъв случай това използване подлежи на всички ограничения, установени от този орган.
 Член 11
 Вещи лица и свидетели
 В рамките на предоставените му правомощия служител на запитан орган може да бъде оправомощен да се яви като вещо лице или свидетел по административни процедури или съдебни производства по въпросите от обхвата на настоящия протокол и да представи вещи, документи или техни заверени копия, които могат да се окажат необходими при съответните процедури или производства. Искането за явяване на служителя се отправя от запитващия орган и в него трябва конкретно да бъде посочено пред кой административен или съдебен орган е необходимо да се яви служителят, по какви въпроси и в кое свое качество (заемана длъжност или квалификация).
 Член 12
 Разходи във връзка с помощта
 Страните се отказват от всякакви взаимни претенции за възстановяване на разходи по прилагането на настоящия протокол, с изключение на разходите за вещи лица и свидетели, когато е целесъобразно, както и на разходите за устни и писмени преводачи, които не са държавни служители.
 Член 13
 Прилагане
 1. Прилагането на настоящия протокол се възлага, от една страна, на митническите органи на Република Казахстан, а от друга страна — на компетентните служби на Европейската комисия и при необходимост на митническите органи на държавите — членки на Европейския съюз. Те вземат решения относно всички практически мерки и разпоредби, необходими за неговото прилагане, като вземат предвид действащите правила, и по-специално тези в областта на защитата на данните.
 2. Страните се консултират помежду си и впоследствие се информират взаимно относно подробните правила за прилагане, които са приети в съответствие с разпоредбите на настоящия протокол.
 Член 14
 Други споразумения
 (1) Като се вземат предвид съответните области на компетентност на Европейския съюз и на държавите — членки на Европейския съюз, разпоредбите на настоящия протокол:
 а)
 не засягат задълженията на страните, произтичащи от други международни споразумения или конвенции;
 б)
 се считат за допълнителни към споразуменията за взаимопомощ, които са сключени или могат да бъдат сключени между отделни държави — членки на Европейския съюз, и Република Казахстан; и
 в)
 не засягат разпоредбите на Европейския съюз, уреждащи предаването между компетентните служби


text:
на Европейската комисия и митническите органи на държавите — членки на Европейския съюз, на каквато и да е получена по настоящия протокол информация, която би могла да представлява интерес за Европейския съюз или за държавите — членки на Европейския съюз.
 2. Независимо от параграф 1 от настоящия член разпоредбите на настоящия протокол имат предимство пред разпоредбите на всяко двустранно споразумение за взаимопомощ, което е сключено или може да бъде сключено между отделни държави — членки на Европейския съюз, и Република Казахстан, в случай че разпоредбите на съответното двустранно споразумение се окажат несъвместими с разпоредбите на настоящия протокол.
 3. По отношение на въпросите, свързани с приложимостта на настоящия протокол, страните провеждат консултации помежду си с цел тяхното разрешаване в рамките на редовен диалог относно митническите въпроси.


text:
 Важна правна забележка
 |
 22001D0079
 Официален вестник n° L 238 , 06/09/2001 стр. 0029 - 0030 специално чешко издание глава 11 том 06 стр. 239 - 240 специално испанско издание глава 11 том 06 стр. 239 - 240 специално унгарско издание глава 11 том 06 стр. 239 - 240 специално литвийско издание глава 11 том 06 стр. 239 - 240 LV.ES глава 11 том 06 стр. 239 - 240 MT.ES глава 11 том 06 стр. 239 - 240 PL.ES глава 11 том 06 стр. 239 - 240 SK.ES глава 11 том 06 стр. 239 - 240 специално словенско издание глава 11 том 06 стр. 239 - 240
 Решение No 79/2001 на Съвместния комитет на ЕИПот 19 юни 2001 годинаотносно изменение на приложение XVIII (Здравословни и безопасни условия на труд, трудово право и равно третиране на мъжете и жените) към Споразумението за ЕИПСЪВМЕСТНИЯТ КОМИТЕТ НА ЕИП,като взе предвид Споразумението за Европейското икономическо пространство, изменено с Протокол за адаптиране на Споразумението за Европейското икономическо пространство, оттук нататък наричано "Споразумението", и по специално член 98 от него,като има предвид, че:(1) Приложение XVIII към Споразумението бе изменено с Решение No 19/2001 Съвместния комитет на ЕИП от 23 февруари 2001 г. [1].(2) Директива 2000/54/EО на Европейския парламент и на Съвета от 18 септември 2000 г. за защита на работниците от рисковете, свързани с излагането им на въздействието на биологични агенти в работната среда (седма специална директива по смисъла на член 16, параграф 1 от Директива 89/391/ЕИО) [2] следва да се включи към Споразумението,РЕШИ:Член 1Текстът на точка 15 (Директива 90/679/ЕИО на Съвета) от приложение XVIII към Споразумението се замества със следния текст:"32000 L 0054: Директива 2000/54/EО на Европейския парламент и на Съвета от 18 септември 2000 г. за защита на работниците от рисковете, свързани с излагането им на въздействието на биологични агенти в работната среда (седма специална директива по смисъла на член 16, параграф 1 от Директива 89/391/ЕИО) (ОВ L 262, 17.10.2000 г., стр. 21)."Член 2Текстовете на Директива 2000/59/EО на исландски и норвежки език, които предстои да бъдат публикувани в притурката за ЕИП към Официален вестник на Европейските общности, са автентични.Член 3Настоящото решение влиза в сила считано от 20 юни 2001 г., при условие че всички нотификации до Съвместният комитет на ЕИП [***] съгласно член 103, параграф 1 са направени.Член 4Настоящото решение се публикува в раздела за ЕИП и в притурката за ЕИП към Официален вестник на Европейските общности.Съставено в Брюксел на 19 юни 2001 година.За Съвместния комитет на ЕИППредседателP. Westerlund[1] ОВ L 117, 26.4.2001 г., стр. 24.[2] ОВ L 262, 17.10.2000 г., стр. 21.[***] Не са посочени конституционни изисквания.--------------------------------------------------


text:
 25.9.2008
 BG
 Официален вестник на Европейския съюз
 L 257/37
 РЕШЕНИЕ НА СЪВМЕСТНИЯ КОМИТЕТ НА ЕИП
 No 73/2008
 от 6 юни 2008 година
 за изменение на приложение XX (Околна среда) към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано пo-долу „Споразумението“, и по-специално член 98 от него,
 като има предвид, че:
 (1)
 Приложение XX към Споразумението бе изменено с Решение на Съвместния комитет на ЕИП No 56/2008 от 25 април 2008 г. (1)
 (2)
 Регламент (ЕО) No 1013/2006 на Европейския парламент и на Съвета от 14 юни 2006 г. относно превози на отпадъци (2) следва да бъде включен в Споразумението.
 (3)
 Регламент (ЕО) No 1013/2006 отменя, считано от 12 юли 2007 г., Регламент (ЕИО) No 259/93 на Съвета (3) и Решение 94/774/ЕО на Комисията (4), които са включени в Споразумението и които следва да бъдат заличени от Споразумението.
 (4)
 Настоящите адаптации във връзка с ЕИП на Регламент (ЕИО) No 259/93 и Решение 94/774/ЕО по отношение на Лихтенщайн следва да бъдат запазени по същество,
 РЕШИ:
 Член 1
 Приложение XX към Споразумението се изменя, както следва:
 1.
 Текстът на точка 32в (Регламент (ЕИО) No 259/93 на Съвета) се заменя със следния текст:
 „32006 R 1013: Регламент (ЕО) No 1013/2006 на Европейския парламент и на Съвета от 14 юни 2006 г. относно превози на отпадъци (ОВ L 190, 12.7.2006 г., стр. 1).
 Временните разпоредби, определени в приложенията към Акта за присъединяване от 16 април 2003 г. за Латвия (приложение VIII, глава 10, раздел Б, точка 1), Унгария (приложение X, глава 8, раздел A, точка 1), Малта (приложение XI, глава 10, раздел Б, точка 1), Полша (приложение XII, глава 13, раздел Б, точка 1) и Словакия (приложение XIV, глава 9, раздел Б, точка 1) относно Регламент (ЕИО) No 259/93, се прилагат mutatis mutandis.
 Временните разпоредби, определени в приложенията към Акта за присъединяване от 25 април 2005 г. за България (приложение VI, глава 10, раздел Б, точка 1) и Румъния (приложение VII, глава 9, раздел Б, точка 1) относно Регламент (ЕИО) No 259/93, се прилагат mutatis mutandis.
 За целите на настоящото споразумение разпоредбите на регламента се четат със следните адаптации:
 а)
 По отношение на износа на отпадъци за оползотворяване (дял IV, глава 2 от регламента) Лихтенщайн се смята за страна, за която се прилага решението на ОИСР.
 б)
 За опасни отпадъци, които са обезвредени или рециклирани в Швейцария, Лихтенщайн може да използва швейцарската нотификация и документи за транспорт вместо стандартните формуляри, приложени към регламента.
 в)
 В член 2, параграф 29 след думите „митническата територия на Общността“ се добавя „или на територията на държавите от ЕАСТ“.“
 2.
 В адаптирания текст на точка 32аа (Решение 2000/532/ЕО на Комисията) думите „и упоменато в Регламент (ЕИО) No 259/93 на Съвета“ в края на изречението се заменят с думите „и упоменато в Регламент (ЕО) No 1013/2006 на Европейския парламент и на Съвета“.
 3.
 Текстът на точка 32ва (Решение 94/774/ЕО на Комисията) се заличава.
 Член 2
 Текстовете на Регламент (ЕО) No 1013/2006


text:
на исландски и норвежки език, които следва да се публикуват в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 7 юни 2008 г., при условие че всички нотификации, предвидени в член 103, параграф 1 от Споразумението, са внесени в Съвместния комитет на ЕИП (5).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 6 юни 2008 година.
 За Съвместния комитет на ЕИП
 Председател
 Alan SEATTER
 (1) ОВ L 223, 21.8.2008 г., стр. 54.
 (2) ОВ L 190, 12.7.2006 г., стр. 1.
 (3) ОВ L 30, 6.2.1993 г., стр. 1.
 (4) ОВ L 310, 3.12.1994 г., стр. 70.
 (5) Отбелязани са конституционни изисквания.


text:
 27.4.2018
 BG
 Официален вестник на Европейския съюз
 L 109/1
 Само оригиналните текстове на ИКЕ на ООН имат правна сила съгласно международното публично право. Статутът и датата на влизане в сила на настоящото правило следва да бъдат проверявани в последната версия на документа на ИКЕ на ООН за статута UN/ECE TRANS/WP.29/343, който е на разположение на следния адрес:
 http://www.unece.org/trans/main/wp29/wp29wgs/wp29gen/wp29fdocstts.html
 Правило No 16 на Икономическата комисия за Европа на Организацията на обединените нации (ИКЕ на ООН) - Единни предписания относно одобряването на:
 I.
 Обезопасителни колани, системи за обезопасяване, системи за обезопасяване на деца и системи ISOFIX за обезопасяване на деца за пътници в моторни превозни средства
 II.
 Превозни средства, оборудвани с обезопасителни колани, сигнализатори за непоставен обезопасителен колан, системи за обезопасяване, системи за обезопасяване на деца, системи ISOFIX и i-Size за обезопасяване на деца [2018/629]
 Включващо всички текстове в сила до:
 Допълнение 2 към серия от изменения 07 – Дата на влизане в сила: 19 юли 2018 г.
 СЪДЪРЖАНИЕ
 ПРАВИЛО
 1.
 Обхват
 2.
 Определения
 3.
 Заявление за одобряване
 4.
 Обозначения
 5.
 Одобрение
 6.
 Спецификации
 7.
 Изпитвания
 8.
 Изисквания относно монтирането в превозното средство
 9.
 Съответствие на производството
 10.
 Санкции при несъответствие на производството
 11.
 Промяна и разширение на одобрение на тип превозно средство или тип обезопасителен колан или система за обезопасяване
 12.
 Окончателно прекратяване на производството
 13.
 Указания
 14.
 Наименования и адреси на техническите служби, отговарящи за провеждане на изпитвания за одобряване на типа, и на органите по одобряване на типа
 15.
 Преходни разпоредби
 ПРИЛОЖЕНИЯ
 1А
 Съобщение относно издаването, разширяването, отказа или отмяната на одобрение или окончателно прекратяване на производството на тип превозно средство по отношение на обезопасителен колан в съответствие с Правило No 16
 1Б
 Съобщение относно издаването, разширяването, отказа или отмяната на одобрение или окончателно прекратяване на производството на тип обезопасителен колан или система за обезопасяване за възрастни пътници в моторни превозни средства, в съответствие с Правило No 16
 2
 Оформление на маркировките за одобрение
 3
 Схема на апаратура за изпитване на дълготрайност на механизъм за прибиране
 4
 Схема на апаратура за изпитване на блокировката на механизми за прибиране с аварийна блокировка
 5
 Схема на апаратура за изпитване за устойчивост на прах
 6
 Описание на количката, седалката, устройствата за закрепване и спирачното устройство
 7
 Описание на манекена
 8
 Описание на кривата на отрицателното или положителното ускорение на количка в зависимост от времето
 9
 Указания
 10
 Двойно изпитване на ключалка
 11
 Изпитване за изтриване и микроприплъзване
 12
 Изпитване за устойчивост на корозия
 13
 Последователност на изпитванията
 14
 Контрол на съответствието на производството
 15
 Процедура за определяне на точката „H“ и на действителния ъгъл на наклона на торса за места за сядане в моторни превозни средства
 16
 Монтиране на обезопасителни колани с посочване на типовете обезопасителни колани и типовете механизми за прибиране
 17
 Изисквания за монтирането на обезопасителни колани и системи за обезопасяване за възрастни пътници в моторни превозни средства на седалки, гледащи напред, и за монтиране на системи за обезопасяване за деца ISOFIX и i-size
 18
 Изпитвания на сигнализатора за непоставен обезопасителен колан
 1. ОБХВАТ
 Настоящият регламент се прилага по


text:
отношение на:
 1.1.
 Превозни средства от категория M, N, O, L2, L4, L5, L6, L7 и T (1) по отношение на монтирането на обезопасителни колани и системи за обезопасяване, които са предназначени за отделна употреба, т. е. като индивидуални устройства, от лица с телосложение на възрастен човек, заемащи седалки, гледащи напред, гледащи назад или гледащи настрани;
 1.2.
 Обезопасителни колани и системи за обезопасяване, които са предназначени за отделна употреба, т. е. като индивидуални устройства, от лица с телосложение на възрастен човек, заемащи седалки, гледащи напред, гледащи назад или гледащи настрани, предназначени за монтиране в превозни средства от категории M, N, O, L2, L4, L5, L6, L7 и T (1);
 1.3.
 Превозни средства от категории M1 и N1
 (1) по отношение на монтирането на системи за обезопасяване на деца, системи ISOFIX за обезопасяване на деца и системи i-Size за обезопасяване на деца;
 1.4.
 Всички места за сядане в превозни средства от категории M и N, оборудвани с обезопасителен колан, по отношение на сигнализатор за непоставен обезопасителен колан.
 1.5.
 По искане на производителя правилото се прилага и по отношение на системи за обезопасяване на деца и системи ISOFIX за обезопасяване на деца, предназначени за монтиране в превозни средства от категории M2 и M3
 (1).
 1.6.
 По искане на производителя правилото се прилага и по отношение на обезопасителни колани, предназначени за монтиране на седалки, гледащи настрани в превозни средства от категория M3 (клас II, III и B (1)).
 1.7.
 По искане на производителя правилото се прилага и по отношение на монтирането на системи i-Size за обезопасяване на деца, в случай че от производителя са определени места за сядане със система i-Size.
 2. ОПРЕДЕЛЕНИЯ
 2.1. Обезопасителен колан (колан за седалка, колан)
 Комплект от ленти с осигурителна ключалка, устройства за регулиране и присъединителни приспособления, които могат да се закрепват към моторно превозно средство и са предназначени да намалят риска от нараняване на ползвателя на колана чрез ограничаване подвижността на тялото му в случай на сблъсък или внезапно намаляване на скоростта на превозното средство. Такъв комплект обикновено се определя като „комплект колан“ — термин, обхващащ също всяко устройство за поглъщане на енергия или за прибиране на колан.
 Допуска се изпитване и одобряване на описания комплект като комплект обезопасителен колан или като система за обезопасяване.
 2.1.1. Надбедрен колан
 Колан с две точки, който минава през предната област на таза на ползвателя.
 2.1.2. Диагонален колан
 Колан, който минава диагонално отпред на гръдния кош, от бедрото до противоположното рамо.
 2.1.3. Колан с три точки
 Колан, който е комбинация от надбедрена лента и диагонална лента.
 2.1.4. Колан от тип S
 Вид колан, различен от колан с три точки или надбедрен колан.
 2.1.5. Колан с цялостно обхващане
 Колан от тип S, включващ надбедрен колан и раменни ленти; коланът с цялостно обхващане може да се доставя с допълнителна група ленти за чатала.
 2.2. Тип колан
 Обезопасителни колани от различни „типове“ са обезопасителни колани, които се различават съществено; по-конкретно разликите могат да се отнасят до:
 2.2.1.
 твърдите части (ключалка, присъединителни приспособления, механизъм за прибиране и др.);
 2.2.2.
 материала, тъканта, размерите и цвета на


text:
лентите; или
 2.2.3.
 геометрията на комплекта колани.
 2.3. Лента
 Гъвкав компонент, предназначен да задържа тялото и да предава усилието към устройствата за закрепване на колана.
 2.4. Ключалка
 Бързо освобождаващо се приспособление, което позволява ползвателят да бъде задържан от колана. Ключалката може да включва устройство за регулиране на колана, с изключение на ключалка за колан с цялостно обхващане.
 2.5. Устройство за регулиране на колан
 Устройство, което позволява коланът да се регулира според изискванията на индивидуалния ползвател и спрямо положението на седалката. Устройството за регулиране може да бъде част от ключалката, механизма за прибиране или друга част от обезопасителния колан.
 2.6. Устройство за предварително обтягане
 Допълнително или интегрирано устройство, което обтяга лентите на обезопасителния колан с цел намаляване хлабината на колана по време на сблъсък.
 2.7. „Базова зона“ e пространството между две вертикални надлъжни равнини, разположени на 400 mm една от друга и симетрични спрямо точка Н, което пространство е ограничено чрез въртене от вертикалата към хоризонталата на апарата, наподобяващ глава, описан в приложение 1 към Правило No 21. Апаратът се позиционира съгласно цитираното приложение към Правило No 21 и се установява на максимална дължина 840 mm.
 2.8. „Комплект въздушна възглавница“ е устройство, монтирано, за да допълни обезопасителните колани и системите за обезопасяване, монтирани в моторни превозни средства, т.е. система, която в случай на силен удар на превозното средство автоматично раздува гъвкав елемент, предназначен да ограничи, посредством нагнетяване на газа, който съдържа в себе си, силата на съприкосновение на една или повече части от тялото на пътник във вътрешността на отделението за пътници на превозното средство. Всяка монтирана такава гореописана конструкция не се счита за твърда част.
 2.9. „Въздушна възглавница за пътник“ означава комплект въздушна възглавница, предназначена за предпазване на пътника (пътниците) на седалките, различни от тази за водача, в случай на челен удар;
 2.10. „Устройство за обезопасяване на деца“ е обезопасително устройство, отговарящо на определението в Правило No 44 или Правило No 129.
 2.11. „Гледащ назад“ означава обърнат в посока, обратна на нормалната посока на движение на превозното средство.
 2.12. Присъединителни приспособления
 Части от комплект колан, включително необходимите закрепващи компоненти, които позволяват да бъде присъединен към устройствата за закрепване на колана.
 2.13. Поглъщател на енергия
 Устройство, предназначено да разсее енергия самостоятелно или съвместно с лентата и образуващо част от комплекта колан.
 2.14. Механизъм за прибиране
 Устройство, побиращо част или цялата лента на обезопасителния колан.
 2.14.1. Механизъм за прибиране без блокировка (тип 1)
 Механизъм за прибиране, от който лентата се изтегля до цялата ѝ дължина от малка външна сила и който не осигурява регулиране на дължината на изтеглената лента.
 2.14.2. Механизъм за прибиране с ръчно разблокиране (тип 2)
 Механизъм за прибиране, който изисква ръчно задействане от потребителя за разблокирането си, за да се получи желаното изтегляне на лентата, и което се блокира автоматично, когато спре посоченото действие.
 2.14.3. Механизъм за прибиране с автоматична блокировка (тип 3)
 Блокиращо устройство, което позволява изтеглянето на лентата с желаната дължина и което, когато ключалката е съединена, автоматично регулира лентата по ползвателя. По-нататъшно изтегляне на лентата не е възможно без целенасочено действие от страна на ползвателя.
 2.14.4.


text:
Механизъм за прибиране с аварийна блокировка (тип 4)
 Механизъм за прибиране, който при нормални условия на управление не ограничава свободата на движение на ползвателя на обезопасителен колан. Механизмът е снабден с регулиращи елементи за дължина, които регулират автоматично лентата според ползвателя, и блокировка, задействана при извънредна ситуация от:
 2.14.4.1.
 Отрицателно ускорение на превозното средство (възприемане на един сигнал),
 2.14.4.2.
 Комбинация от отрицателното ускорение на превозното средство, движението на лентата или други автоматични устройства (възприемане на повече от един сигнал).
 2.14.5. Механизъм за прибиране с аварийна блокировка с висок праг на реагиране (тип 4N)
 Механизъм за прибиране от типа, определен в точка 2.14.4, но притежаващ специални качества по отношение на използване в превозни средства от категории M2, M3, N1, N2 и N3
 (2).
 2.14.6. Устройство за регулиране на височината на колана
 Устройство, позволяващо да бъде регулирано местоположението по височина на горната водеща скоба (пряко свързана към конструкцията на превозното средство или твърдата конструкция на седалката) на колана съобразно изискванията на отделния ползвател и местоположението на седалката. Такова устройство може да се смята за част от колана или част от закрепващите елементи на колана.
 2.14.7. Гъвкаво устройство за регулиране на височината на колана съобразно рамото
 Устройство за регулиране съобразно височината на рамото на отделния ползвател, при което регулиращата част не е пряко прикрепена към конструкцията на превозното средство (напр. колона) или към конструкцията на седалката (напр. твърдата конструкция на седалката), а регулирането на раменната част:
 а)
 се осъществява посредством преместване по гъвкава конструкция; и
 б)
 не пречи на насочването на надбедрения колан
 2.15. Устройства за закрепване за колан
 Части от конструкцията на превозното средство или конструкцията на седалка, или други части от превозното средство, към които се закрепват комплектите обезопасителни колани.
 2.16. Тип превозно средство по отношение на обезопасителни колани и системи за обезопасяване
 Категория моторни превозни средства, които не се различават съществено по отношение на размери, контури и съставни материали на компонентите от конструкцията на превозното средство или конструкцията на седалките или други части от превозното средство, към които се закрепват обезопасителни колани и системи за обезопасяване.
 2.17. Система за обезопасяване
 Система за конкретен тип превозно средство или тип, дефиниран от производителя на превозното средство и одобрен от техническата служба, състояща се от седалка и обезопасителен колан, закрепен към конструкцията на превозното средство чрез подходящи средства, и включваща допълнително всички елементи, предназначени да намалят риска от нараняване на ползвателя в случай на рязко намаляване на скоростта на превозното средство посредством ограничаване подвижността на тялото на ползвателя на колана.
 2.18. Седалка
 Устройство, което може да бъде част или не от конструкцията на превозното средство, комплектувано с всички принадлежности и предназначено за сядане на един възрастен човек. Понятието включва както индивидуалната седалка, така и частта от седалка, тип пейка, предвидена за сядане на един възрастен човек.
 2.18.1. „Предна седалка за пътник“ означава всяка седалка, чиято „най-предна точка Н“ се намира пред или във вертикалната напречна равнина, минаваща през точката R на водача.
 2.18.2. „Седалка, гледаща напред“ означава седалка, която може да се използва, когато превозното средство е в движение, и която е обърната


text:
към предната част на превозното средство по начин, при който вертикалната равнина на симетрия на седалката образува ъгъл по-малък от + 10° или – 10° с вертикалната равнина на симетрия на превозното средство.
 2.18.3. „Седалка, гледаща назад“ означава седалка, която може да се използва, когато превозното средство е в движение, и която е обърната към задната част на превозното средство по начин, при който вертикалната равнина на симетрия на седалката образува ъгъл по-малък от + 10° или – 10° с вертикалната равнина на симетрия на превозното средство.
 2.18.4. „Седалка, гледаща настрани“ означава седалка, която може да се използва, когато превозното средство е в движение, и която е обърната настрани спрямо превозното средство по начин, при който вертикалната равнина на симетрия на седалката образува ъгъл 90° (± 10°) с вертикалната равнина на симетрия на превозното средство.
 2.19. Група седалки
 Седалка тип пейка или отделни седалки, разположени една до друга (монтирани по такъв начин, че предното устройство за закрепване на една от седалките е на една линия с предната част на задните устройства за закрепване на другите седалки или между устройствата за закрепване на другите седалки) и които са предназначени за сядане на един или повече възрастни пътници.
 2.20. Седалка пейка
 Конструкция, комплектувана с принадлежности, предназначена за сядане на повече от един възрастен пътник.
 2.21. Система за регулиране на седалката
 Цялостното устройство, чрез което седалката или части от нея могат да се регулират в положения, подходящи за телосложението на седящия в седалката; такава система позволява по-конкретно:
 2.21.1.
 Преместване в надлъжно направление;
 2.21.2.
 Преместване във вертикално направление;
 2.21.3.
 Ъглово преместване.
 2.22. Устройство за закрепване на седалка
 Система, чрез която комплектът седалка се закрепва към конструкцията на превозното средство, включително частите на конструкцията на превозното средство, на които въздейства.
 2.23. Тип седалка
 Категория седалки, които не се различават по отношение на следните съществени характеристики:
 2.23.1.
 Формата, размерите и материалите на конструкцията на седалката;
 2.23.2.
 Типовете и размерите на регулиращата система и всички системи за регулиране, както и всички системи за блокировка;
 2.23.3.
 Типа и размерите на закрепващите елементи на обезопасителните колани за седалката, на закрепващите елементи на седалката и на частите от конструкцията на превозното средство, на които въздейства.
 2.24. Система за преместване на седалката
 Устройство, позволяващо надлъжно преместване или завъртане на седалката или една от нейните части без фиксирана междинна позиция (с цел осигуряване на лесен достъп на пътниците).
 2.25. Застопоряваща система на седалката
 Устройство, което позволява седалката и нейните елементи да останат непроменени във всяко положение на използване.
 2.26. Вграден бутон за освобождаване на ключалка
 Бутон за освобождаване на ключалка, разположен така, че не е възможно ключалката да се освободи при използване на сфера с диаметър 40 mm.
 2.27. Невграден бутон за освобождаване на ключалка
 Бутон за освобождаване на ключалка, разположен така, че е възможно ключалката да се освободи при използване на сфера с диаметър 40 mm.
 2.28. Устройство за намаляване на обтягането
 Устройство, което е вградено в механизма за прибиране и автоматично намалява обтягането на лентата при поставяне на обезопасителния колан. При освобождаване на колана това устройство се изключва автоматично.
 2.29.


text:
ISOFIX е система за закрепване на системи за обезопасяване на деца към конструкцията на превозното средство, която включва две твърди устройства за закрепване върху конструкцията на превозното средство, две съответстващи им твърди присъединителни приспособления върху системата за обезопасяване на деца и устройство за ограничаване завъртането спрямо напречната ос на системата за обезопасяване на деца.
 2.30. „Система ISOFIX за обезопасяване на деца“ е система за обезопасяване на деца, отговаряща на изискванията на Правило No 44 или Правило No 129, която е предназначена за прикрепване към система от устройства за закрепване ISOFIX, отговаряща на изискванията на Правило No 14 или Правило No 145.
 2.31. „Позиция ISOFIX“ е система, която позволява монтиране на:
 а)
 универсална гледаща напред система ISOFIX за обезопасяване на деца, отговаряща на определението в Правило No 44;
 б)
 или полууниверсална гледаща напред система ISOFIX за обезопасяване на деца, отговаряща на определението в Правило No 44;
 в)
 или полууниверсална гледаща назад система ISOFIX за обезопасяване на деца, отговаряща на определението в Правило No 44;
 г)
 или полууниверсална гледаща настрани система ISOFIX за обезопасяване на деца, отговаряща на определението в Правило No 44;
 д)
 или система ISOFIX за обезопасяване на деца, предназначена за специфични превозни средства, съгласно определението в Правило No 44;
 е)
 или система i-Size за обезопасяване на деца, отговаряща на определението в Правило No 129;
 ж)
 или система ISOFIX за обезопасяване на деца, предназначена за специфични превозни средства, отговаряща на определението в Правило No 129.
 2.32. „Система за закрепване ISOFIX“ означава система, включваща две долни устройства за закрепване ISOFIX, отговарящи на изискванията на Правило No 14 или Правило No 145, която заедно с устройството против завъртане е предназначена за закрепване на система ISOFIX за обезопасяване на деца.
 2.33. „Долно устройство за закрепване ISOFIX“ е хоризонтална твърда щанга с кръгло сечение и с диаметър 6 mm, монтирана към конструкцията на превозното средство или на седалката, върху която може да се постави и закрепи система ISOFIX за обезопасяване на деца с помощта на приспособления за закрепване ISOFIX;
 2.34. „Устройство против завъртане“:
 а)
 устройството против завъртане, предназначено за ползване с универсална система ISOFIX за обезопасяване на деца, се състои от горна лента ISOFIX;
 б)
 устройството против завъртане, предназначено за ползване с полууниверсална система ISOFIX за обезопасяване на деца, се състои от горна лента, арматурното табло на превозното средство, или от опорен крак, чието предназначение е да ограничи завъртането на системата за обезопасяване в случай на челен удар;
 в)
 устройството против завъртане, предназначено за ползване със система i-Size за обезопасяване на деца, се състои от горна лента или от опорен крак, чието предназначение е да ограничи завъртането на системата за обезопасяване в случай на челен удар;
 г)
 по отношение на универсалните и полууниверсалните системи ISOFIX и i-Size за обезопасяване на деца самата седалка на превозното средство не се счита за устройство против завъртане.
 2.35. „Горно лентово устройство за закрепване ISOFIX“ е приспособление, изпълняващо изискванията на Правило No 14 или Правило No 145 — например щанга, монтирано в определена зона и предназначено да приема съединител за горна лента ISOFIX и да предава силите на задържане


text:
от лентата към конструкцията на превозното средство.
 2.36. „Водещо устройство“ е устройство, което помага при инсталирането на системата ISOFIX за обезопасяване на деца, като способства за точното напасване на приставките за закрепване ISOFIX на системата ISOFIX за обезопасяване на деца към долните устройства за закрепване ISOFIX с цел улесняване на закрепването.
 2.37. „Маркировка ISOFIX“ е обозначение, което информира желаещия да инсталира система ISOFIX за обезопасяване на деца за позициите на ISOFIX в превозното средство и позицията на всяка съответстваща система за закрепване ISOFIX.
 2.38. „Приспособление за обезопасяване на дете“ е приспособление съобразно една от седемте системи ISOFIX, дефинирани в точка 4 от приложение 17 — допълнение 2 към настоящото правило, и по-специално такова, чиито размери са дадени на фигури 1—8 от упоменатата точка 4. Тези приспособления за обезопасяване на деца се използват, съгласно настоящото правило, за да се провери кои категории за обвивки на размери на системите ISOFIX за обезопасяване на деца, споменати в Правило No 44 или Правило No 129, могат да се монтират на позициите ISOFIX в превозното средство. Освен това едно от приспособленията за обезопасяване на деца, т. нар. ISO/F2, което е показано на фигура 2 от упоменатата точка 4, е използвано в Правило No 14 или Правило No 145 за проверка на местоположението и достъпността на системите за закрепване ISOFIX.
 Или приспособление съобразно една от двете системи „повдигаща детска седалка“ дефинирани в приложение 17 — допълнение 5 към настоящото правило, и по-специално такова, чиито размери са дадени на фигури 2 и 3 от приложение 17, допълнение 5. Тези приспособления се използват, съгласно настоящото правило, за да се провери кои категории за максимални размери на повдигащи детски седалки, споменати в Правило No 44 или Правило No 129, могат да се монтират на местата за сядане в превозното средство, ако има такива.
 2.39. „Пространство за оценка за монтирането на опорен крак за i-Size“ означава пространство, което гарантира съвместимостта на размерите и геометрията между опорния крак на система i-Size за обезопасяване на деца и на място за сядане в превозно средство, съвместимо с i-Size.
 2.40. „място за сядане i-Size“е място за сядане, ако такова е било дефинирано от производителя на превозното средство, което е проектирано да поеме система за обезопасяване на дете i-Size, определена в Правило No 129, което отговаря на изискванията, определени в настоящото правило.
 2.41. „Сигнализатор за непоставен обезопасителен колан“ е система, която служи да предупреждава водача, когато някой от пътниците не използва обезопасителния колан. Системата открива непоставен обезопасителен колан и подава към водача сигнал за предупреждение на две нива: предупреждение от първо ниво и предупреждение от второ ниво.
 2.42. „Визуално предупреждение“ е предупреждение посредством визуален сигнал (светване, мигане или визуално изобразяване на символ или съобщение).
 2.43. „Звуково предупреждение“ е предупреждение посредством звуков сигнал.
 2.44. „Предупреждение от първо ниво“ е визуално предупреждение, подавано когато ключът за запалване или главният ключ на превозното средство е задействан и обезопасителният колан на някой от пътниците не е поставен. Като избираем вариант може да бъде добавено звуково предупреждение.
 2.45. „Предупреждение от второ ниво“ е визуално и звуково предупреждение, задействано когато превозното


text:
средство се управлява в съответствие с точки 8.4.2.4.1.1—8.4.2.4.1.3, ако някой от пътниците на преден ред е с непоставен обезопасителен колан и някой от пътниците на заден ред е с непоставен обезопасителен колан или го сваля.
 2.46. „Обезопасителният колан не е поставен“ означава, по избор на производителя, че ключалката на обезопасителния колан на някой от пътниците не е заключена или че дължината на изтеглената лента е по-малка от дължината на лентата, която е необходима за заключване на незаета седалка на най-задното място за сядане.
 2.47. „Нормална експлоатация на превозното средство“ означава, че превозното средство се движи напред със скорост, която е по-голяма от 10 km/h.
 3. ЗАЯВЛЕНИЕ ЗА ОДОБРЯВАНЕ
 3.1. Тип превозно средство
 3.1.1. Заявлението за одобряване на типа на превозно средство по отношение на монтирането на обезопасителните колани и системите за обезопасяване се подава от производителя на превозното средство или от надлежно упълномощен негов представител.
 3.1.2. То се придружава от посочените по-долу документи в три екземпляра със следните данни:
 3.1.2.1.
 Технически чертежи на общата конструкция на превозното средство в подходящ мащаб, на които е указано положението на обезопасителните колани, както и подробни технически чертежи на обезопасителните колани и на точките, към които те са закрепени;
 3.1.2.2.
 Спецификация на използваните материали, които могат да окажат въздействие върху якостта на обезопасителните колани;
 3.1.2.3.
 Техническо описание на обезопасителните колани;
 3.1.2.4.
 В случай на обезопасителни колани, закрепени към конструкцията на седалката;
 3.1.2.5.
 Подробно описание на типа превозно средство по отношение на конструкцията на седалките, устройствата за закрепване на седалките и техните системи за регулиране и застопоряване;
 3.1.2.6.
 Изработени в подходящ мащаб достатъчно подробни чертежи на седалките, на тяхното закрепване към превозното средство и на техните системи за регулиране и застопоряване;
 3.1.3. Производителят по свой избор предоставя на техническата служба, провеждаща изпитванията за одобряване, превозно средство, което е представително за типа превозни средства, за който се иска одобрение, или частите от превозното средство, които се считат за съществени за изпитването на обезопасителните колани.
 3.2. Тип на обезопасителния колан
 3.2.1. Заявлението за одобрение на типа обезопасителни колани се подава от притежателя на търговската марка или от надлежно упълномощен негов представител. По отношение на системите за обезопасяване, заявлението за одобрение на типа на системата за обезопасяване се подава от притежателя на търговската марка или от негов представител, или от производителя на превозното средство, в което ще бъде монтирана системата, или от негов представител.
 3.2.2. Заявлението се придружава от следното:
 3.2.2.1.
 Техническо описание на типа обезопасителни колани, съдържащо информация за използваните ленти и твърди части, и придружено от чертежи на елементите на обезопасителния колан; на чертежите се посочват предвидените местоположения за поставяне на номера на одобрението и допълнителния символ (символи) спрямо окръжността на маркировката за одобрение. В описанието се посочва цветът на представения за одобряване модел, както и типът или типовете на превозните средства, за монтиране в които е предназначен обезопасителният колан. По отношение на механизмите за прибиране се предоставят инструкциите за монтиране на датчика; а за устройства или системи за предварително обтягане се предоставя пълно техническо описание на конструкцията и функциите, вкл. на отчитащото устройство, ако има


text:
такова, съдържащо информация за начина на задействане и евентуално приложимия метод за предотвратяване на случайно задействане. По отношение на системите за обезопасяване описанието трябва да съдържа: технически чертежи на конструкцията на превозното средство, конструкцията на седалката, регулиращата система и присъединителните приспособления, изработени в подходящ мащаб и показващи достатъчно подробно местоположението на устройствата за закрепване на седалката и на обезопасителните колани, както и укрепващите елементи; спецификация на използваните материали, които могат да окажат въздействие върху якостта на устройствата за закрепване на седалката и устройствата за закрепване на обезопасителните колани; и техническо описание на устройствата за закрепване на седалките и устройствата за закрепване на обезопасителните колани. Ако е предвидено коланът да се закрепва към конструкцията на превозното средство посредством устройство за регулиране на колана по височина, техническото описание трябва да пояснява дали това устройство се счита за част от колана;
 3.2.2.2.
 Шест образеца от съответния тип обезопасителен колан, един от които за справки;
 3.2.2.3.
 Образец с дължина десет метра от всеки тип лента, използвана в производството на типа колан;
 3.2.2.4.
 Техническата служба, извършваща изпитванията за одобряване на типа, може да изисква още образци.
 3.2.3. За система за обезопасяване се предоставят два образеца, които могат да включват два от образците обезопасителни колани, изисквани съгласно точки 3.2.2.2 и 3.2.2.3 по-горе, и по преценка на производителя или превозно средство, представително за типа превозни средства, за който се иска одобрение, или частта или частите от превозното средство, които техническата служба счита за съществени за изпитването за одобряване на системата за обезопасяване.
 4. ОБОЗНАЧЕНИЯ
 Образците от типа обезопасителни колани или система за обезопасяване, представени за одобряване съгласно разпоредбите на точки 3.2.2.2, 3.2.2.3 и 3.2.2.4 по-горе, следва да бъдат обозначени с четлива и незаличима маркировка, съдържаща наименованието, инициалите или търговското наименование или марка на производителя.
 5. ОДОБРЕНИЕ
 5.1. Към сертификата за одобрение на типа се прилага сертификат, съответстващ на образеца, определен в точки 5.1.1. или 5.1.2 по-долу:
 5.1.1.
 Приложение 1A за заявленията по точка 3.1;
 5.1.2.
 Приложение 1Б за заявленията по точка 3.2;
 5.2. Тип превозно средство
 5.2.1. Ако превозното средство, заявено за одобряване по реда на настоящото правило, отговаря на изискванията по точка 8 по-долу и приложения 15 и 16 към настоящото правило, се издава одобрение за съответния тип превозно средство.
 5.2.2. За всеки одобрен тип се определя номер на одобрението. Първите му две цифри (понастоящем 07, което съответства на серия 07 от изменения) показват номера на серията от изменения, включващи последните съществени технически изменения, внесени в правилото към момента на издаване на одобрението. Дадена страна по Спогодбата не може да определя един и същ номер за друг тип превозно средство, както е определено в точка 2.16 по-горе.
 5.2.3. Страните по Спогодбата от 1958 г., прилагащи настоящото правило, биват уведомявани за всяко одобрение или разширение, отказ или отмяна на одобрение, или окончателно прекратяване на производството на тип превозно средство съгласно настоящото правило посредством формуляр по образеца от приложение 1А към настоящото правило.
 5.2.4. На всяко превозно средство, което съответства на одобрен по настоящото правило тип превозно средство, на видно и леснодостъпно място, определено във формуляра за одобряване,


text:
се нанася международна маркировка за одобрение, състояща се от:
 5.2.4.1.
 Оградена с окръжност буква „E“, следвана от отличителния номер на държавата, издала одобрението (3).
 5.2.4.2.
 Номера на настоящото правило, последван от буквата „R“, тире и номера на одобрението отдясно на окръжността, описана в точка 5.2.4.1 по-горе.
 5.2.5. Ако превозното средство съответства на тип превозно средство, одобрен съгласно едно или повече правила, приложени към Спогодбата, в държавата, издала одобрението съгласно настоящото правило, символът, описан в точка 5.2.4.1, няма нужда да се повтаря; в такъв случай номерата на правилото и одобрението, както и допълнителните символи на всички правила, съгласно които одобрението е било издадено в държавата, издала одобрение съгласно настоящото правило, трябва да се поставят във вертикални колони отдясно на символа, описан в точка 5.2.4.1 по-горе.
 5.2.6. Маркировката за одобрението трябва да бъде ясна, четлива и незаличима.
 5.2.7. Маркировката за одобрението се поставя в близост до табелата с данни за превозното средство, поставена от производителя, или върху нея.
 5.3. Тип на обезопасителния колан
 5.3.1. Ако образците на тип обезопасителен колан, представени по реда на точка 3.2 по-горе, отговарят на изискванията по точки 4, 5.3 и 6 от настоящото правило, се издава съответно одобрение.
 5.3.2. За всеки одобрен тип се определя номер на одобрението. Първите му две цифри (понастоящем 06, което съответства на серия 06 от изменения) показват номера на серията от изменения, включващи последните съществени технически изменения, внесени в правилото към момента на издаване на одобрението. Една и съща страна по Спогодбата не може да присвоява един и същи номер на различни типове обезопасителни колани или системи за обезопасяване.
 5.3.3. Известието за издаване на одобрение, разширение, отказ или за отмяна на одобрение за тип обезопасителен колан или система за обезопасяване в съответствие с настоящото правило трябва да се съобщи на страните по Спогодбата от 1958 г., прилагащи настоящото правило, чрез формуляр, съответстващ на образеца от приложение 1Б към настоящото правило.
 5.3.4. В допълнение към обозначенията, предписани в точка 4 по-горе, на подходящо място върху всеки обезопасителен колан, отговарящ на тип, одобрен по реда на настоящото правило, се обозначават следните данни:
 5.3.4.1.
 Международна маркировка за одобрение, състояща се от:
 5.3.4.1.1.
 Оградена с окръжност буква „E“, следвана от отличителния номер на държавата, издала одобрението (4).
 5.3.4.1.2.
 Номер на одобрението;
 5.3.4.2.
 Следния допълнителен символ (или символи):
 5.3.4.2.1.
 Буквата „A“ в случай на триточков колан, буквата „B“ в случай на надбедрен колан и буквата „S“ в случай на специален тип колан.
 5.3.4.2.2.
 Към символите, посочени по-горе в точка 5.3.4.2.1, се добавят следните допълнителни маркировки:
 5.3.4.2.2.1.
 Буквата „e“ в случай на колан, снабден с устройства за поглъщане на енергията;
 5.3.4.2.2.2.
 Буквата „r“ в случай на обезопасителен колан, снабден с механизъм за прибиране, последвана от символ (1, 2, 3, 4 или 4N) за използвания тип механизъм за прибиране в съответствие с точка 2.14 от настоящото правило, и буквата „m“, ако използваният механизъм за прибиране е механизъм за прибиране с аварийна блокировка с възприемане на повече от един сигнал;
 5.3.4.2.2.3.
 Буквата „p“ в случай на обезопасителен колан с устройство за предварително обтягане;
 5.3.4.2.2.4.
 Буквата „t“ в случай на обезопасителен


text:
колан с механизъм за прибиране, снабден с устройство за ограничаване на обтягането;
 5.3.4.2.2.5.
 Колани, снабдени с механизъм за прибиране тип 4N, се маркират със символ, състоящ се от правоъгълник със зачеркнато превозно средство от категория M1, показващ, че използването на този тип механизъм за прибиране е забранено в превозни средства от тази категория.
 5.3.4.2.2.6.
 Ако обезопасителният колан е одобрен съгласно разпоредбите на точки 6.4.1.3.3 и 6.4.1.3.4 от настоящото правило, той се обозначава с думата „AIRBAG“, поставена в правоъгълник.
 5.3.4.2.3.
 Символът, описан в точка 5.3.4.2.1. по-горе, се предхожда от буквата „Z“, когато обезопасителният колан е част от система за обезопасяване.
 5.3.5. В приложение 2, точка 2 от настоящото правило са дадени примери за оформление на маркировките за одобрението.
 5.3.6. Посочените в точка 5.3.4 данни трябва да бъдат ясно четливи и незаличими и се поставят трайно или с помощта на етикет, или чрез директно маркиране. Етикетът или маркировката трябва да бъдат устойчиви на износване.
 5.3.7. Етикетите, посочени по-горе в точка 5.3.6, се издават от органа, издал одобрението, или от производителя, ако е упълномощен за това от въпросния орган.
 6. СПЕЦИФИКАЦИИ
 6.1. Общи спецификации
 6.1.1. Всеки образец, представен в съответствие с разпоредбите на точки 3.2.2.2, 3.2.2.3 и 3.2.2.4 по-горе, трябва да отговаря на спецификациите, определени в точка 6 от настоящото правило.
 6.1.2. Обезопасителните колани и системите за обезопасяване се проектират и конструират така, че когато са монтирани вярно и се използват правилно от седящия, задоволителното им функциониране да бъде осигурено и те да намаляват рисковете от нараняване на тялото в случай на злополука.
 6.1.3. Лентите на обезопасителния колан трябва да са проектирани така, че да не е възможно да заемат опасно положение.
 6.1.4. Използването на материали с характеристиките на полиамид 6 по отношение на задържане на вода е забранено при всички механични части, за които това явление може да има неблагоприятно въздействие върху тяхното функциониране.
 6.2. Твърди части
 6.2.1. Общи положения
 6.2.1.1. Твърдите части на обезопасителните колани като ключалки, устройства за регулиране, присъединителни приспособления и други подобни не трябва да имат остри ръбове, които да причинят износване или скъсване на лентите от протриване.
 6.2.1.2. Всички части на комплекта колан, които могат да бъдат засегнати от корозия, трябва да бъдат подходящо защитени. След подлагане на изпитването за устойчивост на корозия, посочено в точка 7.2 по-долу, квалифициран експерт трябва да не може да види с невъоръжено око признаци за влошаване на състоянието, способно да попречи за правилното функциониране на устройството, както и каквато и да е значима корозия.
 6.2.1.3. Твърдите части, предназначени да поглъщат енергията, да бъдат подлагани на натоварване или да предават натоварване, не трябва да бъдат крехки.
 6.2.1.4. Твърдите елементи и части на обезопасителния колан, изработени от пластмаса, се разполагат и монтират така, че когато моторното превозно средство е в нормална експлоатация, да не могат да бъдат захванати под плъзгаща се седалка или във врата на превозното средство. Ако някой от тези елементи не отговаря на тези изисквания, той се подлага на изпитване на удар при ниска температура съгласно точка 7.5.4 по-долу. Ако след изпитването се получат видими пукнатини в пластмасовия капак или